Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 173

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tárgytervező, tárgyalkotó képessége, tárgy- és környezetkultúra iránti igényessége. A tárgytervező feladat tükrözze a tanuló funkciónak, gondolati tartalomnak megfelelő konstruáló, formatervező készségét, kreativitását, igényességét, a makett- és papírtárgykészítés műfaji sajátosságairól, esztétikai törvényszerűségeiről megszerzett ismereteit. A tárgyalkotó feladat megoldásában mutassa be a tanuló makett- és papírtárgykészítő műhelygyakorlat során megszerzett manuális készségét, technikai jártasságát, szakmai tudását. A makett- és papírtárgykészítő műhelygyakorlat vizsga két részből tevődik össze: A) Rajzi, tervezési dokumentációval és műhelyrajzokkal együtt benyújtott makett, papírtárgy vagy tárgycsoport. A benyújtott – tanári irányítással tervezett és kivitelezett – színes rajzi, tervezési munka alapján szabadon választott összeállítási és díszítési technikával készített, papír vagy makettezésre alkalmas anyag felhasználásával kialakított tárgy vagy tárgycsoport lehet: – játék vagy szerepjátszást elősegítő tárgy, – használati tárgy, – épületmakett vagy tárgymodell, – mobilszobor. A vizsgamunkát az alapfok utolsó évfolyamának szorgalmi ideje alatt, a második félévben kell elkészíteni, és a művészeti alapvizsga napját megelőzően tíz nappal kell a tanulónak leadnia a vizsgát szervező intézménynek. B) Az alapvizsga helyszínén, ideje alatt önállóan tervezett és elkészített makett vagy papírtárgy. A vizsgatárgy az intézmény által meghatározott funkcióra alkalmas, a tanuló által készített színes tervvázlat alapján, szabadon választott technikával (festett, nyomtatott, batikolt anyagból, anyagtársítással…) alakított és (a funkciónak megfelelően kép és szöveg alkalmazásával…) díszített alkotás (képeslap, boríték…).

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes